b"\n_START_ARTICLE_\nAsihum\n_START_PARAGRAPH_\nAsihum fou un regne de la regi\xc3\xb3 Idamaraz (triangle del Khabur) que va existir al segle\xc2\xa0xviii\xc2\xa0aC; la ciutat d'Asihum era estaci\xc3\xb3 de la ruta de Kanesh i existia feia ja uns segles. Est\xc3\xa0 situada a pocs quil\xc3\xb2metres al sud-est de Shubat-Enlil, en el pa\xc3\xads d'Apum, i al nord-oest de Razama del nord (o Yussan), regne del qual era vassall._NEWLINE_El rei Hazip-Ume apareix esmentat a les tauletes de Mari. Atamrum d'Allahad la va assetjar per\xc3\xb2 Hammu-Rabi de Kurda va enviar mil homes manats pel seu general Saggar-Abum, que la va defensar b\xc3\xa9 i va impedir la seva conquesta."